Driejarige verdrink in huisswembadArgieffoto ŉ Driejarige seuntjie is dood nadat hy Sondagmiddag in ŉ huisswembad in Pinetown, KwaZulu-Natal, verdrink het. Chris Botha, ŉ woordvoerder van Netcare 911, het gesê ŉ gesinslid het die kind omstreeks 18:00 in die water sien dryf en om hulp geroep. “Die kind is uit die water gehaal en ŉ buurman het mond-tot-mond-asemhaling op die kind toegepas totdat paramedici by die toneel opgedaag en oorgeneem het,” het Botha gesê. Paramedici het met gevorderde lewensreddingswerk begin en vir langer as ŉ uur tevergeefs probeer om die seuntjie by te bring. Hy is op die toneel dood verklaar. Dit is nie bekend hoe die kind in die swembad beland het nie. Die polisie ondersoek die voorval.